9α. ΑΝΑΓΚ. ΝΟΜΟΣ υπ’ αριθ. 1934 της 30 Αυγ./2 Σεπτ. 1939 Περί ανεγέρσεως καταστήματος του υποθηκοφυλακείου Αθηνών. Άρθρ.1-7.(Προβλέπεται η σύναψις τοκοχρεωλυτικού δανείου μέχρι δραχ. 20 εκατομμυρίων δια την ανέγερσιν καταστήματος υποθηκοφυλακείου Αθηνών). Άρθρ.8.-1.Προς κάλυψιν της κατά το προηγούμενον άρθρον δαπάνης επιβάλλονται επί των κατωτέρω εγγράφων και μόνον δια την περιφέρειαν του υποθηκοφυλακείου και ληξιαρχείου Αθηνών τα ακόλουθα πρόσθετα τέλη: α)Επί ποινή απαραδέκτου πρόσθετον τέλος δραχμών δέκα πέντε επί πάσης αιτήσεως υποβαλλομένης εις το υποθηκοφυλακείον Αθηνών δι’ οιονδήποτε λόγον. β)Πρόσθετον τέλος δραχμών τριών επί των πάσης φύσεως πιστοποιητικών και αντιγράφων των εκδιδομένων υπό του υποθηκοφυλακείου Αθηνών. γ)Πρόσθετον τέλος δραχμών τριών επί των εν τη περιφερεία του ληξιαρχείου Αθηνών συντασσομένων ληξιαρχικών πράξεων γεννήσεως, εξαιρουμένων των αφορωσών γεννήσεις απόρων λαβούσας χώραν εις δημόσια ή δημοτικά μαιευτήρια ή τοιαύτα αποτελούντα νομικά πρόσωπα δημοσίου δικαίου. Το τέλος τούτο ορίζεται εις δραχμάς πέντε προκειμένου περί γεννήσεων λαβουσών χώραν εν ιδιωτικαίς κλινικαίς. δ)Πρόσθετον τέλος δραχμών τριών επί των εν τη περιφερεία του ληξιαρχείου Αθηνών συντασσομένων πράξεων βαπτίσεως. ε)Πρόσθετον τέλος δραχμών τριών επί των πάσης φύσεως πιστοποιητικών και αντιγράφων των εκδιδομένων υπό του ληξιαρχείου Αθηνών. ς)Πρόσθετον τέλος δραχμών είκοσι πέντε επί των υπό της αρχιεπισκοπής Αθηνών εκδιδομένων αδειών τελέσεως γάμου, εφ’ όσον ο γάμος πρόκειται να τελεσθή εν Αθήναις. 2.Το κατά την προηγουμένην παράγραφον πρόσθετον τέλος εισπράττεται δι’ ειδικού ενσήμου επικολλωμένου εις μεν την περίπτωσιν του εδαφ. α΄ επί της υποβαλλομένης αιτήσεως, κατά δε τας λοιπάς περιπτώσεις επί των εκδιδομένων ή συντασσομένων εγγράφων και διαγραφομένου υπό του αρμοδίου υπαλλήλου. 3.Της επιβολής των κατά την προηγουμένην παράγραφον τελών εξαιρούνται αι κατά τας κειμένας διατάξεις της κειμένης νομοθεσίας ατελώς υποβαλλόμεναι αιτήσεις, ως και τα ατελώς εκδιδόμενα πιστοποιητικά και αντίγραφα. 4.Το εκ της πωλήσεως του εν παρ. 1 ενσήμου προϊόν εισάγεται υπό ίδιον κεφάλαιον και άρθρον του προϋπολογισμού των εσόδων του Κράτους. 5.Το τυχόν πέραν της προς εξυπηρέτησιν του δανείου απαιτουμένης πιστώσεως πραγματοποιούμενον προϊόν εσόδου, εκ της πωλήσεως του ενσήμου, εγγράφεται καθ’ έκαστον οικονομικόν έτος εις τον προϋπολογισμόν των εξόδων του υπουργείου Δικαιοσύνης δια την ανανέωσιν και εις διπλούν τήρησιν, προσλαμβανομένων και των αναγκαίων προς  τούτο υπαλλήλων των εν τω ληξιαρχείω Αθηνών τηρουμένων βιβλίων ως και των ευρετηρίων, των βιβλίων υποθηκών μεταγραφών, κατασχέσεων, διεκδικήσεως και λοιπών εν τω υποθηκοφυλακείω Αθηνών τηρουμένων βιβλίων, πέραν των δια τας ανωτέρω αιτίας εγγραφομένων εν τω αυτώ προϋπολογισμώ μέχρι τούδε πιστώσεων. 6.Η δαπάνη εκτυπώσεως του ενσήμου βαρύνει τον προϋπολογισμόν των εξόδων του υπουργείου Δικαιοσύνης, εις ον αναγράφεται εκάστοτε η απαιτουμένη προς τούτο πίστωσις. Άρθρ.9.-Δια Β.Δ/των, προκληθησομένων υπό των υπουργών Δικαιοσύνης και Οικονομικών, θέλουσι κανονισθή ο τρόπος της εκδόσεως και διαθέσεως του ειδικού ενσήμου, ο τύπος αυτού, ο χρόνος της ενάρξεως της επιβολής του και ο της λήξεως αυτής και εν γένει αι λεπτομέρειαι της εφαρμογής και εκτελέσεως του παρόντος νόμου. 